alexandrainst/scandi-wiki huggingface dataset:
Engjarós

Engjarós (fræðiheiti: Potentilla palustris) er jurt af rósaætt sem vex í mýrlendi og við vatnsbakka. Hún ber vínrauð blóm, 3-5sm í þvermál, með fimm krónublöð. Laufin eru fimm- til sjöblaða, löng og mjó og sagtennt. 

Á Íslandi er engjarós algeng um allt land á láglendi.

Tenglar 
 Flóra Íslands: Engjarós

Rósaætt
Beitilyng

Beitilyng (fræðiheiti: Calluna vulgaris) er lítill fjölær runni sem verður 20-50sm hár og vex víða í Evrópu og Asíu í þurrum, súrum jarðvegi á opnum svæðum. Beitilyng getur orðið ríkjandi gróður á heiðum, í mógröfum og í gisnum barrskógum. Beitilyng er eina tegundin í ættkvíslinni Calluna.

Á Íslandi vex beitilyng alls staðar á láglendi, nema á Vestfjörðum.

Tenglar 
 Flóra Íslands: Beitilyng

Lyngætt
Bleikhnöttur

Bleikhnöttur (lat. globus pallidus) er heilabotnskjarni í mannsheila. Hann er miðlægur við gráhýði (putamen) í sitt hvoru hveli, en gráhýði og bleikhnöttur eru aðskilin með lateral medullary lamina.

Bleikhnöttur skiptist í miðlægan og hliðlægan hluta. Þeir hafa svipaða aðlæga en talsvert ólíka frálæga þræði. Miðlæga hluta bleikhnattar svipar mjög til pars reticulata í svartfyllu (substantia nigra) en þetta tvennt er aðskilið með innri kapsúlu.

Aðlægar brautir bleikhnattar 
Aðlægar brautir koma aðallega frá kjörnum framstúku og striatum, en þær síðarnefndu skiptast í tvennt; þræðir til hliðlæga kjarna innihalda enkephalín en þeir til miðlæga kjarna bleikhnattar innihalda substance P og dynorphín; báðar gerðir notast þó við GABA.

Frálægar brautir bleikhnattar 
Miðlægi og hliðlægi hlutar bleikhnattar hafa ólíkar frálægar brautir. Sá hliðlægi sendir aðallega brautir til framstúku (subthalamus). Notar GABA-hamlandi. Sá miðlægi ásamt pars reticulata af svartfyllu sendir aðallega til stúku og notar einnig hið hamlandi taugaboðefni GABA, og sendir einnig smá til tegmentum heilastofns.

Tengsl við meinafræði 

Klassískt er að bleikhnöttur, ásamt djúpu hvítaefni, sýni skemmdir á MRI diffusionsmynd við kolmónoxíðeitrun.

Heilinn
Lýsufjörður

Lýsufjörður (eða Ljósifjörður ) (grænlenska: Ameralik) er fjörður á vesturströnd Grænlands.

Tilvísanir 

Firðir á Grænlandi
Geitur (sjúkdómur)

Geitur (fleirtalan af geit) (fræðiheiti: favus) er sýking í húð, einkum í hársverði, af völdum svepps, sem myndar gulleitt hrúður. Geitur lýsa sér fyrst með ofurlitlum þurrum kringlóttum ljósgulum (brennisteinslituðum) skorpum. Þegar sjúkdómurinn tekur að grassera visnar síðan hárið og losnar. Geitnahaus er höfuð sem er smitað af geitum.

Tengt efni 
 Skurfur
Rútstún

Rútstún er tún í vesturbæ Kópavogs á Kársnesi og flokkast sem útivistarsvæði. Þar fara að jafnaði fram 17. júní hátíðarhöld Kópavogsbúa. Það er nefnt eftir Finnboga Rúti Valdimarssyni, fyrsta bæjarstjóra Kópavogs. Á Rútstúni er að finna Sundlaug Kópavogs.

Kópavogur
Almenningsgarðar á Íslandi
Silfurkóngur

Silfurkóngur (eða Tarpúnn) (fræðiheiti: Megalops atlanticus) er fiskur sem lifir undan ströndum Flórída og er vinsæll veiðifiskur; getur orðið nær tveir metrar að lengd.

Geisluggar
Marstjarna

Marstjarna (fræðiheiti: Aster tripolium) er jurt sem vex í norður Evrópu og helst við saltmerski, ármynni eða árósa þar sem gætir sjávarfalla og í söltum jarðvegi. Marstjarnan er fjölær jurt sem getur orðið allt að 50 sm að hæð.

Stjörnufíflar
Fræva

Fræva (fræðiheiti: pistillum) er kvenleg æxlunarfæri blóms. Frævan myndar fræ blómsins og skiptist í fræni og stíl. Frænið er efsti hluti frævunnar sem frjókornin falla á. Stíllinn er stafurinn upp af egglegi í blómi sem ber frænið. Karlkyns æxlunarfæri blóms nefnist frævill (stamen). 

Plöntulíffærafræði
Blóm
Plöntur
Fræfill

Fræfill (frævill eða fræll) er karlkyns æxlunarfæri blóms, venjulega gert úr frjóþræði, frjóhnappi eða frjódufti.

Tengt efni 
 Fræva

Blóm
Plöntulíffærafræði
Malagasíska

Malagasíska er annað tveggja opinberra tungumála Madagaskar, hitt verandi franska. Hún er móðurmál flestra Madagaskarbúa. 

Í Malagasísku er mikilvægur munur á hversdagsmáli og viðhafnarmáli („kabaly“). Viðhafnarmál er óeiginlegt og óbeint. Orðaröð í malagasísku er VOS (sagnorð - andlag - frumlag).

Íbúarnir Madagaskar fluttu til Madagaskar frá Indónesíu, og tungumálið kom þaðan með þeim. Þannig er malagasíska skipuð í ætt með ástróneskum tungumálum.

Malagasíska notast við Latneska stafrófið.

Malagasísk safnorð hafa sérstaka „tilvísunarmynd,“ sem er aðgreind frá germynd og þolmynd.

Nokkur orð og setningar úr malagasísku

Tilvísanir 

Malay-pólýnesísk tungumál
Fræni

Fræni er efsti hluti stílsins (eða stílanna) á frævu blóma. Frænið tekur við frjóduftinu sem frjóvgar eggin. 

Plöntulíffærafræði
Blóm
Plöntur
Frjóduft

Frjóduft eru fín korn sem geyma karlfrumu blóma. Frjóduftið myndast í fræflunum.

Frjóduft myndast á karlkyns kynfæri dulfrævinga eins og blómum. Frjóvgun blóma á sér stað þegar frjókorn kemst að kvenkyns kynfærum blómsins sem kallast fræva. Oft á frjóvgun sér stað með hjálp vinda eða dýra. Gott dæmi um aðstoð  frjóvgun blóma er býflugan. Sjá má frjókorn sitja á hárum býflugna og færast þannig frá einu blómi í annað. Frjóvgun blóma á sér stað þegar fjóduft og fræva sameinast og fræ taka að myndast. Fræ á túnfíflum eru til að mynda mjög sýnileg og berast í nýja mold þegar líða fer að hausti. Fræin má sjá neðst á nokkursskonar regnhlíf sem gerir fræinu kleypt að ferðast frá móðurplöntu sinni yfir í nýjan jarðveg, þar sem nýtt ferli hefst þar sem fræ verður að blómi.

Blóm
Frjóhnappur

Frjóhnappur (eða frjóknappur) er efstu hluti fræfilsins og inniheldur frjóduftið. Neðri hluti fræfilsins er venjulega mjór og það er hann sem nefnist frjóþráður. Efst á honum er frjóhnappurinn. Frjóhnappurinn skiptist í tvær tvírýmdar frjóhirslur, og innan í þeim verður frjóduftið (pollen) til, en það eru örsmá korn, sem hið karllega frjóefni er falið í. 

Blóm
Plöntulíffærafræði
Frjóþráður

Frjóþráður er stilkurinn sem tengir frjóhnappinn við blómbotninn eða krónuna. Frjóþræðirnir eru oft langir, mjóir og linir og frjóhnapparnir eru því oft lafandi og hanga út úr blómunum.

Blóm
Plöntulíffærafræði
Magnús Þór Sigmundsson - Gatan og sólin

Magnús Þór Sigmundsson - Gatan og sólin  er 33 snúninga LP hljómplata gefin út af SG - hljómplötum árið 1980. Flytjendur efnis á þessari plötu eru Magnús Þór Sigmundsson og spunahljómsveitin Steini blundur.
Hljómsveitina skipa: Magnús Þór Sigmundsson, söngur, raddir og kassagítar. Graham Smith, einleiksfiðla og strengjasveit. Richard Korn, bandalaus rafmagnsbassi. Jónas Björnsson, trommur, klukkuspil og ásláttarhljóðfæri. Gestur Guðnason, rafmagnsgítar. Aðrir: Jóhann Helgason, söngur, raddir og kassagítar. Helgi Skúlason, upplestur. Gunnar Reynir Sveinsson, rafeinda- og náttúrutónlist. Anna Thelma og Linda Magnúsdætur, söngur og blokkflautuleikur.
Hljóðritun fór fram hjá Tóntækni h. f. Tæknimaður: Sigurður Árnason. Hljóðblöndun: Sigurður Árnason og Magnús Þór. Lokavinnsla á hljóðritun fór fram í Hljóðrita hf. Tæknimaður: Gunnar Smári. Brian Pilkington gerði framhlið plötuumslags. Ljósmynd á bakhlið Haraldur Skarphéðinsson. Filmuvinna og prentun fór fram í Grafík hf. en textasetning hjá Blik hf.

Lagalisti 
 Borgin  - Lag - texti: Magnús Þór - Kristján frá Djúpalæk - Helgi Skúlason les
 Dordingull (og Ryk) - Lag - texti: Magnús Þór - Kristján frá Djúpalæk
 Ryk - Lag - texti: Magnús Þór - Magnús Þór 
 Þjófapakk - Lag - texti: Magnús Þór - Kristján frá Djúpalæk
 Útvarp (og Geltinn hundur) - Lag - texti: Magnús Þór - Magnús Þór
 Geltinn hundur - Lag - texti: Magnús Þór — Kristján frá Djúpalæk 
 Verðbólga - Lag - texti: Magnús Þór - Magnús Þór
 Gatan  - Lag - texti: Magnús Þór - Magnús Þór
 Sigga í öskustónni  - Lag - texti: Magnús Þór - Kristján frá Djúpalæk
 Sólin og ég (og Sælt er að lifa) - Lag - texti: Magnús Þór - Kristján frá Djúpalæk  - Helgi Skúlason les 
 Sælt er að lifa - Lag - texti: Magnús Þór - Magnús Þór
 Lítil saga - Lag - texti: Magnús Þór - Kristján frá Djúpalæk
 Ástin mín - Lag - texti: Magnús Þór - Magnús Þór
 Norðankaldi - Lag - texti: Magnús Þór - Kristján frá Djúpalæk - Jóhann Helgason og Magnús Þór syngja
 Sólin - Lag - texti: Magnús Þór - Magnús Þór

Flutningur 
 

SG-hljómplötur
Hljómplötur gefnar út árið 1980
Blómbotn

Blómbotn er stöngulendi sem blómið sjálft stendur á og getur verið flatur, íhvolfur eða hvelfdur. Á sumum blómum myndast hunangsvökvi við blómbotnin, en þeir myndast í svonfefndum hunangberum. Skordýr, sem koma til þess að safna hunangi snerta oft frjóhnappana og bera með sér frjóduftið. 

Blóm
Hunangsberi

Hunangsberi er ófrjór, ummyndaður fræfill í blómi. Hunangsberar eru ýmist lítt áberandi eða áberandi líkt og krónublöð. Í þá sækjast sum skordýr. 

Plöntulíffærafræði
Blóm
Plöntur
Stíll (plöntur)

Stíll er sá hluti frævunnar sem tengir eggleg og fræni saman, og er oft eins og mjór, sívalur stafur. Neðst á honum er egglegið og efst á honum er frænið. 

Plöntulíffærafræði
Blóm
Plöntur
Fræblað

Fræblað (fræðiheiti: kotyledon úr grísku: κοτυληδών) er eitt þeirra blaða á blómum sem ber frævuna. Á flestum blómplöntum lykjast fræblöðin utan um eggin og mynda þar frævurnar.

Blóm
Plöntulíffærafræði
Eggleg

Eggleg er kvenæxlunarfæri blóma sem geymir eggin sem verða að fræjum eftir frjóvgun og er hluti frævunnar. Þrír eru venjulega aðalpartar frævunnar; egglegið neðst, stíllinn, mjór stafur upp af eggleginu, og efst á honum frænið. 

Blóm
Plöntulíffærafræði
Margrét Hjálmarsdóttir kveður 33 rímnastemmur - Þetta er gamall þjóðarsiður

Margrét Hjálmarsdóttir kveður 33 rímnastemmur - Þetta er gamall þjóðarsiður  er 33 snúninga LP hljómplata gefin út af SG - hljómplötum árið 1980. Á henni flytur Margrét Hjálmarsdóttir 33 rímnastemmur. Myndin á framhlið umslagsins er eftir franska listamanninn Auguste Mayer, sem kom til Íslands 1836. Hann gerði þá fjölda mynda af íslendingum og íslenzku landslagi.

Lagalisti
 Faxaríma  - Lag - texti: Jón Magnússon 23 vísur - 4 stemmur
 Brama-Lífelexír - Lag - texti: Grímur Thomsen 8 vísur - 1 stemma
 Vorkoma - Lag - texti: María Bjarnadóttir 7 vísur - 2 stemmur 
 Veiðiför - Lag - texti: Jón Thóroddsen 12 vísur — 2 stemmur
 Hjálmar og Ingibjörg (Hjálmarskviða) - Lag - texti: Sigurður Bjarnason 18 vísur - 4 stemmur
 Ferskeytlan - Lag - texti: María Bjarnadóttir 10 visur     2 stemmur 
 Fyrsti maí - Lag - texti: Þorsteinn Erlingsson 12 vísur - 4 stemmur
 Göngu-Hrólfs rímur - Lag - texti: Bólu-Hjálmar 15 vísur - 3 stemmur
 Heiðin heillar og lausavísur - Lag - texti: Ásgrímur Kristinsson 12 vísur - 5 stemmur
 Í dögun - Lag - texti: Stephan G. Stephansson 19 vísur - 4 stemmur
 Vetur og sumar - Lag - texti: Bólu Hjálmar 6 vísur - 1 stemma
 Stökur - Lag - texti: Hallgrímur Jónasson 10 visur - 1 stemma.

SG-hljómplötur
Hljómplötur gefnar út árið 1980
Pleasantville (kvikmynd)

Pleasantville er bandarísk kvikmynd frá árinu 1998. Hún fjallar um tvíburasystkin, leikin af Tobey Maguire og Reese Witherspoon, sem sogast inn í sjónvarpsþátt.

Bandarískar kvikmyndir
Katla María - Ég fæ jólagjöf

Katla María - Ég fæ jólagjöf  er 33 snúninga LP hljómplata gefin út af SG - hljómplötum árið 1980. Á henni syngur Katla María jólalög. Útsetningar, söng og hljómsveitarstjórn Ólafur Gaukur. Hljóðritun: Tóntækni hf. Tæknimaður Sigurður Árnason. Hljóðblöndun: Sigurður Árnason og Ólafur Gaukur. Hönnun umslags: Hugmynd hf. Ljósmyndir: Björgvin Pálsson. Textasetning: Blik hf. Prentun: Grafík hf.

Lagalisti 
 Ég sá mömmu kyssa jólasvein   - Lag - texti: Connor - Hinrik Bjarnason
 Rúdólf með rauða trýnið  - Lag - texti: J. Marks - Elsa E. Guðjónsson
 Pabbi, komdu heim um jólin - Lag - texti: B.& F. Danoff - ÓlafurGaukur 
 Við kveikjum kertum á - Lag - texti: A. Garndo/J. Torregrosa - Guðmundur Guðmundarson
 Ó,Grýla - Lag - texti: D. Barbour - Ómar Ragnarsson
 Ég fæ jólagjöf - Lag - texti: J. Feliciano - ÓlafurGaukur 
 Jólin nálgast - Lag - texti: Spænskt alþýðulag — Guðmundur Guðmundsson
 Aðfangadagskvöld, lög 8, 9, og 10 - Lag - texti: S. Foster - Ragnar Jóhannesson
 Adam átti syni sjö - Lag - texti: Höfundar ókunnir
 Jólasveinar einn og átta - Lag - texti: F. Montrose - ísl. þjóðvísa Lög 8, 9, og 10 eru saman í syrpu
 Jólasveinasöngurinn - Lag - texti: R. Bagdasarian - Ólafur Gaukur
 Jólaball - Lag - texti: J. Marks - Ólafur Gaukur

Hljóðfæraleikarar 

SG-hljómplötur
Hljómplötur gefnar út árið 1980
Morgunkorn

Morgunkorn er spónamatur sem er búinn til úr korni, borðaður sem hluti morgunmatar. Yfirleitt er það borðað kalt og með mjólk eða vatni, en stundum er jógúrti bætt við. Undantekningar eru haframjöl og hafragrautur sem eru borðuð heit. Það eru margar tegundir morgunkorns og fyrirtæki svo sem Kellogg’s, Quaker Oats, Nestlé og General Mills markaðssetja morgunkorn fyrir fólk á öllum aldri.

Morgunkorn
Spónn (áhald)

Spónn (fleirtala spænir) nefnist fyrri tíma matskeið, og var einkum úr nauts- eða hrútshornum eða hvalbeini. 

Spónn getur líka merkt dálítill skammtur af spónamat.  Að missa spón úr aski sínum, í merkingunni  að missa eitthvað sem maður hefur haft (t.d. tekjur, bitling), er orðatiltæki sem í upphafi þýddi að missa matarskammt af diski sínum sem maður hafði áður fengið, kannski sem aukagetu.

Heimildir 

Mataráhöld
Sveinn Ásgeirsson - Úr útvarpsþáttum

Sveinn Ásgeirsson - Úr útvarpsþáttum  er 33 snúninga LP hljómplata gefin út af SG - hljómplötum árið 1980. Á henni má heyra úrval úr útvarpsþáttum Sveins Ásgeirssonar frá árunum 1952 - 1960.

Lagalisti
Já eða nei - Þátturinn Já eða nei var einhver vinsælasti útvarpsþáttur Sveins Ásgeirssonar. Þetta sýnishorn, sem hér er var hljóðritað á Akranesi. Einn þátttakenda í spurningaleik þessum var Ragnar Jóhannesson, sem þá var skólastjóri á Akranesi.
Rímnasnillingarnir A - Eitt hið eftirminnilegasta úr þáttum Sveins er hlutur hinna svonefndu rímsnillinga. Þessi hljóðritun, sem hér getur að heyra er frá Akureyri og þar koma þeir Guðmundur Sigurðsson, Helgi Sæmundsson og Karl Ísfeld við sögu.
Vogum vinnur, vogum tapar A - Þættir Sveins með þessu heiti voru vinsælir og spennandi enda til hárra verðlauna var að vinna. Hinn kornungi, Páll Einarsson stendur sig hér með prýði. Nú er Páll kunnur jarðeðlisfræðingur. 
Hvert er starfið? - Snillingarnir svokölluðu fengu tuttugu spurningar til að komast að því hvert starf þess væri, sem við hljóðnemann var. Þessi hljóðritun er frá Akranesi og þá voru snillingarnir þeir Haraldur Á. Sigurðsson, Friðfinnur Ólafsson, Skúli Thoroddsen og Hersteinn Pálsson.
Vel mælt A - Guðmundur Sigurðsson, sem kom við sögu í mörgum þáttum Sveins tekur fyrir vísur frá hlustendum og svarar fyrir hönd þáttarins.
Brúðkaupsferðin - Þáttur með þessu heiti var einn af allra vinsælustu útvarpsþáttum Sveins. Opinberlega trúlofað kærustupar átti að svara nokkrum hliðstæðum spurningum. Voru þau spurð sitt í hvoru lagi án þess að vita um svör mótaðilans. Kom þá margt spaugilegt fram. 
Rímnasnillingarnir B - Aftur eru þeir Guðmundur Sigurðsson, Helgi Sæmundsson og Karl Ísfeld á ferðinni í þessari hressilegu hljóðritun, sem fram fór á Akureyri.
Hver talar? B - í þessum þætti vakti Magnús Túliníus furðu með þekkingu sinni á bílnúmerum og bílum. Margir útvarpshlustendur trúðu vart sínum eigin eyrum, en minni Magnúsar varðandi þessa sérgrein hans varð ekki véfengt.
Óskin hennar - Hér er á ferðinni atriði, sem var fastur liður í þættinum Brúðkaupsferðin. Unnustan (og þá einnig unnustinn) átti að óska sér einhvers og snillingar þáttarins síðan að reyna að komast að því í tilteknum spurningafjölda hver óskin væri.
Vel mælt B - Hér lætur Thorolf Smith gamminn geysa eins og honum einum var lagið, en einnig heyrist lítillega til Bjarna Guðmundssonar.
Vogum vinnur, vogum tapar B  - Síðara atriðið úr þessum vinsæla þætti Sveins. Þórunn Guðmundsson hefur ekki mikið fyrir því að svara hinum erfiðustu spurningum úr Eddukvæðum.

Textar við myndir á framhlið plötuumslags 
Efsta mynd á framhlið. Rímsnillingarnir og Sveinn Ásgeirsson. Frá v. Helgi Sæmundsson, Guðmundur Sigurðsson, Sveinn Ágeirsson, Steinn Steinarr og Karl Ísfeld.

Miðmynd á framhlið. Spurningasnillingarnir og Sveinn. Frá v. Skúli Thoroddsen, Friðfinnur Ólafsson, Haraldur Á. Sigurðsson, Sveinn Ásgeirsson og Hersteinn Pálsson.

Neðsta mynd á framhlið. Annar hópur spurninga-snillinga. Frá v. Helgi Sæmundsson, Friðfinnur Ólafsson, Sigurður Magnússon, Sigurður Ólason og Indriði G. Þorsteinsson.

SG-hljómplötur
Hljómplötur gefnar út árið 1980
Fiskimaður

Fiskimaður er sá sem starfar við að afla fisks, skelfisks eða annars sjávarfangs úr sjó, fljótum eða vötnum. Fiskveiðar eru meginuppspretta tekna í mörgum samfélögum um allan heim, og eru líka mikilvægur hluti menningar þeirra. Við iðju sína nota fiskimenn meðal annars báta og veiðarfæri á borð við net og fiskilínur. Bátarnir geta verið allt frá stórum frystitogurum að litlum árabátum.

Tengt efni 
 Sjómaður

Fiskveiðar
Ársreikningur

Ársreikningur er yfirlit sem sýnir niðurstöðu rekstrar og eignir í lok tímabils fyrir það fyrirtæki eða félagasamtök sem gefa hann út.  Ársreikningur er gefinn út einu sinni á ári og nær yfir eitt rekstrarár. Hann er oftast borinn undir aðalfund til samþykktar. 

Ársreikningur samanstendur venjulega af rekstrarreikningi, efnahagsreikningi, sjóðstreymisyfirliti, skýringum, samþykkt stjórnar og áritun endurskoðanda.

Hagfræði

eo:Jara raporto
Tvínefni

Tvínafnakerfið í flokkunarfræði byggist á því að sérhver tegund ber ákveðið tvínefni. Það er samsett úr ættkvíslarheiti og lýsandi heiti yfir tegundina (t.d. Ranunculus acris). 

Tvínefni er nafnakerfi fyrir líffræðilegar tegundir. Tvínefni eru latneskt heiti tegundarinnar í tveimur hlutum. Sá fyrri segir til um ættkvísl sem tegundin tilheyrir og sá síðari er lýsandi fyrir þessa tegund.
Ættkvíslarheitið (fyrra nafnið) er alltaf ritað með stórum staf. Það var Carl von Linné sem bjó tvínafnakerfið til (upphaflega bara fyrir plöntur, dýr og steindir) og er það notað enn þann dag í dag.

Nafnareglur 
Tvínefni eru aðgreindar frá öðrum texta með skáletrun eða undirstrikun.
Tegunda- og ættkvíslaheiti eru skáletruð í texta eða undirstrikuð í handskrifuðum texta. Tegundum er skipt í undirtegundir og afbrigði. Þar sem til eru undirtegundir tiltekinnar tegundar er heiti undirtegundarinnar bætt við tvínefnið. Síberíutígur heitir þannig Panthera tigris altaica. Milli tegundaheitis og undirtegunda- eða afbrigðaheita kemur svo skammstöfun eða eiginnafn höfundar þess sem nefndi tegundina fyrst. Nafnareglur fyrir plöntur eru skráðar í International Code of Botanical Nomenclature.

Vísindaleg flokkun
Lambagras

Lambagras (fræðiheiti: Silene acaulis) er lítil jurt sem vex á Norðurslóðum og í fjöllum á suðlægari breiddargráðum í Evrópu og Norður-Ameríku. Það vex á melum, í þurrum sendnum jarðvegi. Það myndar kúlulaga þúfur með þéttum löngum stönglum sem bera 3-5 lítil lauf á endanum og leifar af eldri laufum neðar á stönglinum. Þúfan er með eina mjög langa stólparót sem kallast holtarót. Þegar jurtin blómgast koma mörg lítil bleik eða hvít blóm á þúfuna, fyrst sunnan megin. 

Á Íslandi er lambagras algengt um allt land, bæði á láglendi og hálendi.

Tenglar
 Flóra Íslands: Lambagras

Hjartagrasaætt
Norðurskautsráðið

Norðurskautsráðið er samstarfsvettvangur ríkisstjórna þeirra landa sem liggja á eða að Norðurslóðum. Drög að slíku samstarfi voru lögð 1991 með Rovaniemi-ferlinu sem gengur út á samstarf um umhverfismál á Norðurslóðum. Norðurskautsráðið var síðan stofnað með Ottawa-yfirlýsingunni 1996. Ályktanir ráðsins hafa fyrst og fremst gengið út á umhverfismál, einkum loftslagsbreytingar, en á síðustu árum hefur verið rætt um að ráðið fjalli líka um álitamál varðandi nýtingu auðlinda og landakröfur á Norðurslóðum.

Aðildarríki
  Bandaríkin
  Danmörk fyrir
  Færeyjar
  Grænland
  Finnland
  Ísland
  Kanada
  Noregur
  Rússland
  Svíþjóð

Einnig eiga samtök eftirfarandi sex frumbyggjahópa fastafulltrúa í ráðinu: Alþjóðasamtök Aleúta, Alþjóðarráð Gwich'inþjóðarinnar, Norðurskautsráð Atabaksa, Norðurskautlæg svæðissamtök Inúíta (Svæðissamtök Inúíta á norðurslóðum), Samtök þjóða í Rússlandi sem eiga uppruna sinn á norðurslóðum og Samaráðið.

Starfssemi Norðurskautsráðsins miðar að því að vernda umhverfi norðurskautssvæðisins og vinna að velfarnaði íbúa þess í efnahagslegu, félagslegu og menningarlegu tilliti.

Tenglar
 www.arctic-council.org

Norðurslóðir
Alþjóðastofnanir
Póstvagn

Póstvagn er hestvagn sem notaður var til póstflutninga á 18., 19. og 20. öld. Póstvagnar voru yfirleitt léttari og hraðskreiðari en farþegavagnar þar sem þeir voru ekki búnir neinum þægindum að innan. Mikið dró úr notkun póstvagna frá miðri 19. öld þegar járnbrautarlestar tóku við póstflutningum.

Á Íslandi var fyrsti póstvagninn tekinn í notkun árið 1900. 

Póstþjónusta
Hestvagnar
Bernd Schneider

Bernd Schneider (f. 20. júlí 1964) er þýskur kappakstursmaður sem keppir aðallega í flokki breyttra götubíla. Hann keppti í Formúla 1-keppninni 1988 til 1990. 1992 keppti hann í Þýska götubílakappakstrinum fyrir AMG-Mercedes og varð meistari þar 1995 og síðan aftur 2000, 2001 og 2003. 

Þýskir akstursíþróttamenn
Mercedes-Benz

Mercedes-Benz er þýskur bílaframleiðandi í eigu Daimler AG.. Fyrirtækið er elsti bílaframleiðandi heims þar sem rætur þess liggja í fyrsta bílnum sem Karl Benz bjó til árið 1886. Nokkrum mánuðum síðar bjuggu Gottlieb Daimler og Wilhelm Maybach til sinn fyrsta bíl. 1901 hófu þeir framleiðslu á Mercedes-bifreiðum. 1926 sameinuðust fyrirtæki Daimlers og Benz og Mercedes-Benz varð til. Síðari ár hefur fyrirtækið sérhæft sig í framleiðslu lúxusbifreiða, strætisvagna, áætlunarbifreiða og vörubíla.

Maður að nafni Emil Jelinek sá um sölu á bílum Gottlieb Daimlers í Frakklandi. Hann átti aftur dóttur sem hét Mercedes. Jelinek hafði keppt í kappakstri og var enn viðriðinn kappakstur. Jelinek snéri á sveif fremsta hönnuðinum sem vann fyrir Daimler, Wilhelm Maybach, til að setja fram línu af 6 kappakstursbílum, sem hann ætlaði að nota í kappakstri í Nice 1899. Þessi lína var fyrst kölluð Daimler Phoenix en Jelinek kallaði hana Mercedes eftir dóttur sinni. Bílarnir unnu allar keppnir og nafnið festist.
Sverðbræður

Sverðbræður (latína: Fratres militiæ Christi Livoniae, þýska: Schwertbrüderorden) var riddararegla sem Albert Líflandsbiskup stofnaði árið 1202 í Líflandi. Innósentíus 3. páfi staðfesti stofnun reglunnar tveimur árum síðar. 

Eftir ósigur gegn Litháum í orrustunni við Sól 1236 var reglan innlimuð í Þýsku riddararegluna sem sjálfstæð deild.

Riddarareglur
Lífland

eo:Livonia Ordeno
bat-smg:Livuonėjės uordėns